Ar fore dydd Llun, 29 Ionawr 1979, dechreuodd Brenda Ann Spencer (16 oed) saethu o'i chartref at blant y tu allan i Ysgol Gynradd Cleveland oedd yn aros i'r prifathro, Burton Wragg, agor y clwydi. Anafodd hi wyth o blant. Cafodd Wragg ei ladd wrth iddo geisio helpu'r plant. Cafodd y gofalwr, Mike Suchar, hefyd ei ladd wrth iddo geisio llusgo Wragg i fan diogel. Derbyniodd heddwas – a oedd yn ymateb i alwad am gymorth a wnaed yn ystod y digwyddiad – anaf i'w wddf wrth iddo gyrraedd.

Ar ôl tanio tri deg [bwled](http://en.wikipedia.org/wiki/Ammunition%22%20%5Co%20%22Ammunition), llwyddodd Spencer i gloi ei hun yn ei thŷ am sawl awr. Tra'i bod yn y tŷ, cafodd Spencer sgwrs dros y ffôn â newyddiadurwr. Yn ôl y newyddiadurwr, pan ofynnodd iddi pam ei bod hi wedi gwneud yr hyn a wnaeth hi, ei hymateb oedd "I don't like Mondays". Roedd Spencer hefyd wedi siarad â chymrodeddwyr yr heddlu ac wedi dweud wrthynt ei bod wedi anelu at y sawl a oedd yn hawdd eu targedu, ac y byddai'n ymddangos o'i thŷ "gan saethu". Mae Spencer wedi cael ei hatgoffa o'r datganiadau hyn dro ar ôl tro mewn gwrandawiadau parôl. Ildiodd hi yn y pen draw. Cafodd poteli cwrw a wisgi eu darganfod gan yr heddweision wedi'u gwasgaru ar hyd y tŷ, ond dywedon nhw nad oedd Spencer yn rhoi'r argraff ei bod yn feddw pan gafodd ei harestio.